**Informatīvais ziņojums**

**"Par atļauju Tieslietu ministrijai uzņemties papildu saistības un īstenot projektu, piesaistot finansējumu no ārvalstu finanšu instrumenta"**

**1. Pamatojums informatīvā ziņojuma virzībai**

Saskaņā ar Likuma par budžetu un finanšu vadību 24. panta trešo daļu budžeta iestādes var uzņemties valsts budžeta ilgtermiņa saistības, nepārsniedzot saimnieciskā gada valsts budžeta likumā noteiktos valsts budžeta ilgtermiņa saistību maksimāli pieļaujamos apjomus. Budžeta iestādes var uzņemties papildu valsts budžeta ilgtermiņa saistības vienīgi Eiropas Savienības (turpmāk – ES) politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums.

Jauniem ES politiku instrumentu un pārējās ārvalstu finanšu palīdzības līdzfinansētiem projektiem, kuru īstenošanas kārtību nenosaka neviens normatīvais akts, finanšu līdzekļus piešķir atbilstoši Ministru kabineta 2012. gada 31. jūlija noteikumu Nr. 523 "Noteikumi par budžeta pieprasījumu izstrādāšanas un iesniegšanas pamatprincipiem" 34.3. apakšpunktam, pamatojoties uz Ministru kabineta lēmumu par tiesībām uzņemties jaunas valsts budžeta ilgtermiņa saistības.

Pēc Latvijas iestāšanās ES Latvijas valsts pārvaldes institūcijām ir iespēja piedalīties ES finansēto Eiropas kaimiņattiecību un partnerības instrumenta *(European Neighbourhood and Partnership Instrument)* (turpmāk – ENPI)[[1]](#footnote-1) un Pirmspievienošanās palīdzības instrumenta *(Pre-accession Instrument)* institūciju stiprināšanas programmu mērķsadarbības (turpmāk – *Twinning*) un neliela apjoma mērķsadarbības *(Twinning Light)* projektu īstenošanā citās valstīs. Šo procesu Latvijā regulē Ministru kabineta 2009. gada 13. oktobra noteikumi Nr. 1161 "Noteikumi par valsts budžeta finansētas institūcijas dalību Eiropas Savienības finansēto institūciju stiprināšanas programmu projektu īstenošanā citā valstī un projekta finansējuma plānošanu un uzskaiti".

2017. gada 14. jūlijā Vācijas Starptautiskās tiesiskās sadarbības organizācija *(The German Foundation on International Legal Cooperation* (turpmāk – IRZ)) un Tieslietu ministrija (turpmāk – TM) noslēdza sadarbības līgumu par kopīgu ENPI finansētā *Twinning* projekta Nr. MD 13 ENPI JH 03 17 (MD/29) "Moldovas Republikas Nacionālā personas datu aizsardzības centra kapacitātes celšana" (turpmāk – Projekts) īstenošanu tieslietu jomā Moldovā. Savukārt 2017. gada 23. augustā IRZ un ES delegācija Moldovā noslēdza līgumu Nr. MD 13 ENPI JH 03 17 (MD/29) par Projekta īstenošanu, kurā kā Projekta jaunākais sadarbības partneris līdzdarbosies TM. Projekta īstenošanai ir nepieciešams priekšfinansējums no valsts budžeta. Projekts tiek finansēts no Eiropas kaimiņattiecību un partnerības instrumenta 2013. gada ikgadējās programmas Moldovai ietvaros (turpmāk – Instruments), kas ir izveidots ar Eiropas Parlamenta un Padomes 2006. gada 24. oktobra Regulu Nr. 1638/2006, ar ko paredz vispārējos noteikumus Eiropas kaimiņattiecību un partnerības instrumenta izveidošanai.[[2]](#footnote-2)

*Twinning* projektos visas attiecināmās izmaksas tiek finansētas 100 % apmērā no Instrumenta līdzekļiem. Saskaņā ar *Twinning* nosacījumu maksimālais finansējuma apjoms, ko iespējams saņemt kā avansa maksājumu no Eiropas Komisijas (turpmāk – EK), ir 90 % no plānotā EK finansējuma apjoma *Twinning* projektam. Līdz ar to *Twinning* projekta ieviesējiem, t.sk. *Twinning* projekta partneriem, jāspēj priekšfinansēt daļu no EK finansējuma – 10 % apmērā, kas tiks saņemts no EK kā noslēguma maksājums pēc *Twinning* projekta noslēguma atskaites apstiprināšanas. Noslēguma maksājums tiks ieskaitīts atpakaļ valsts budžetā.

Tādējādi, lai atbilstoši Ministru kabineta 2010. gada 18. maija noteikumos Nr. 464 "Noteikumi par 74. resora "Gadskārtējā valsts budžeta izpildes procesā pārdalāmais finansējums" 80.00.00 programmā plānoto līdzekļu pārdales kārtību Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai" noteiktajai kārtībai varētu iesniegt pieprasījumu priekšfinansējuma nodrošināšanai no valsts budžeta līdzekļiem, TM ir sagatavojusi informatīvo ziņojumu, lai uz tā pamata tiktu pieņemts Ministru kabineta lēmums par iespēju uzņemties papildu valsts budžeta ilgtermiņa saistības Projekta īstenošanai.

**2. *Twinning* projekti**

ENPI stratēģiskie mērķi:

1. atbalsts demokrātiskai pārejai un cilvēktiesību stiprināšanai;

2. pāreja uz tirgus ekonomiku;

3. ilgtspējīgas attīstības un kopēju interešu politikas sekmēšana.

*Twinning* projektu galvenais uzdevums ir stiprināt valsts pārvaldes institūciju kapacitāti, piesaistot ES dalībvalstu ekspertus un radot iespēju veidot partnerattiecības un sadarbību starp dažādām valstīm. *Twinning* projektu galvenais mērķis ir efektīvas *acquis communautaire* ieviešanas nodrošināšana, veicinot normatīvo tiesību aktu sakārtošanu un institūciju kapacitātes stiprināšanu. *Twinning* projekti ir divu valstu sadarbības projekti, kas ir paredzēti tikai valsts pārvaldes institūciju sadarbībai, kuru laikā ES eksperti nodrošina ekspertīzi, veic saņēmējvalsts institūciju darbinieku apmācības un sniedz konsultācijas.

*Twinning* projektu ieviešanā ES dalībvalsts institūcija var piedalīties dažādos veidos:

1. kā vienīgie projekta īstenotāji;

2. sadarbojoties ar citu ES dalībvalsti, uzņemoties vadošā partnera lomu;

3. sadarbojoties ar citu ES dalībvalsti, kļūstot par jaunāko sadarbības partneri, kas uzņemas atbildību par noteiktas projekta komponentes ieviešanu;

4. ekspertu līmenī – dalībvalsts savā piedāvājumā iekļauj citas dalībvalsts institūcijas ekspertu/us.

Twinning projektu sagatavošana, ieviešana un uzraudzība notiek atbilstoši EK Twinning projektu rokasgrāmatā un tās pielikumos (*A Reference Manual on Twinning Projects 2012*) iestrādātajām prasībām.

Twinning projektu finansēšana notiek saskaņā ar noslēgto Twinning projekta ieviešanas līgumu, kas nosaka maksājumu organizēšanu un atskaitīšanas periodus. Projekta finansēšanas nosacījumi paredz, ka projekta gaitā projektam tiek piešķirts finansējums ne vairāk kā 90 % apmērā no kopējā apstiprinātā projekta finansējuma. Savukārt atlikušie 10 % tiek pārskaitīti pēc projekta īstenošanas un attiecināmo izmaksu apstiprināšanas. Starpposma maksājums tiek pārskaitīts, ja ir apgūti 70 % no sākotnēji ieskaitītā finansējuma vai ir pagājuši projekta īstenošanas pirmie 12 mēneši. Ja 12 mēnešus kopš projekta uzsākšanas finansējuma apguve ir mazāka par 70 % no sākotnēji ieskaitītā finansējuma, nākamais maksājums tiek samazināts atbilstoši finansējuma neapgūtajai daļai. Noslēguma maksājums tiek pārskaitīts 60 dienu laikā pēc noslēguma atskaišu iesniegšanas un apstiprināšanas.

**3. Informācija par *Twinning* projektu Nr. MD 13 ENPI JH 03 17 (MD/29)** **"Moldovas Republikas Nacionālā personas datu aizsardzības centra kapacitātes celšana"**

Projekts tika iesniegts ENPI 2013. gada Partnerības programmas ietvaros izsludinātajā EK *Twinning* projektu konkursā Nr. MD 13 ENPI JH 03 17 (MD/29) "Moldovas Republikas Nacionālā personas datu aizsardzības centra kapacitātes celšana" (*Capacity Building of the National Centre for Personal Data Protection of the Republic of Moldova*).

Projekta iesniedzējs (Projekta jaunākais sadarbības partneris) ir TM, savukārt Projekta vadošais partneris ir IRZ. Saņēmējvalsts (Moldovas Republikas) partneris: Moldovas Republikas Nacionālais personas datu aizsardzības centrs (*The National Centre for Personal Data Protection of the Republic of Moldova*). Projektu plānots īstenot no 2017. gada oktobra līdz 2019. gada septembrim (24 mēnešus).

**Projekta vispārīgais mērķis:** nodrošināt augsta līmeņa personas datu aizsardzību un tiesības uz privātumu Moldovas Republikā atbilstoši ES juridiskajam ietvaram un standartiem, kā arī sekmēt likumīgu personas datu apmaiņu starp ES dalībvalstīm un Moldovas Republiku pēc 2018. gada maija, kad tiks piemērota Eiropas Parlamenta un Padomes 2016. gada 27. aprīļa regula (ES) Nr. 2016/679 par fizisku personu aizsardzību attiecībā uz personas datu apstrādi un šādu datu brīvu apriti, un ar ko atceļ Direktīvu 95/46/EK (Vispārīgā datu aizsardzības regula) (turpmāk – Vispārīgā datu aizsardzības regula), un kad ES dalībvalstu nacionālajos tiesību aktos būs jāpārņem Eiropas Parlamenta un Padomes 2016. gada 27. aprīļa direktīva (ES) Nr. 2016/680 par fizisku personu aizsardzību attiecībā uz personas datu apstrādi, ko veic kompetentās iestādes, lai novērstu, izmeklētu, atklātu noziedzīgus nodarījumus vai sauktu pie atbildības par tiem vai izpildītu kriminālsodus, un par šādu datu brīvu apriti, ar ko atceļ Padomes Pamatlēmumu 2008/977/TI (turpmāk – Direktīva Nr. 2016/680).

**Projekta mērķis:**

1. Saskaņot Moldovas Republikas nacionālos tiesību aktus datu aizsardzības jomā ar ES juridisko ietvaru un standartiem (piemēram, Vispārīgo datu aizsardzības regulu un Direktīvu Nr. 2016/680).

2. Stiprināt Nacionālā personas datu aizsardzības centra kapacitāti.

3. Sekmēt datu subjektu, datu kontrolieru (*controllers)* un datu apstrādātāju (*procesors)* izpratni par datu aizsardzības tiesību aktiem.

**Projektā paredzēts īstenot šādas trīs galvenās aktivitātēs:**

1. Nacionālo tiesību aktu par personas datu aizsardzību saskaņošana ar ES tiesību aktiem, tai skaitā ar Vispārīgo datu aizsardzības regulu un Direktīvu Nr. 2016/680.

2. Nacionālā personas datu aizsardzības centra un citu iesaistīto pušu kapacitātes stiprināšana personas datu aizsardzības tiesību aktu izpildē.

3. Paaugstināta vispārējās sabiedrības (datu subjektu), datu kontrolieru (*controllers*) un datu apstrādātāju (*procesors*) (privātie uzņēmumi, centrālās un vietējās autoritātes) izpratne par Vispārīgās datu aizsardzības regulas principiem, tiesību normām un ietekmi.

**Projekta ietvaros sasniedzamie rezultāti:**

1. Saskaņoti Moldovas Republikas nacionālie tiesību akti datu aizsardzības jomā ar ES juridisko ietvaru un standartiem.

2. Stiprināta Nacionālā personas datu aizsardzības centra kapacitāte.

3. Sekmēta datu subjektu, datu kontrolieru (*controllers*) un datu apstrādātāju *(procesors)* izpratne par datu aizsardzības tiesību aktiem.

No TM Projekta vadītāja būs valsts sekretāra vietniece tiesību politikas jautājumos, savukārt Projekta ilgtermiņa padomniece būs Nozaru politikas departamenta direktore.

TM un IRZ konsorcija uzvara projektu konkursā apliecina, ka Latvija ir spējīga konkurēt ar citām ES dalībvalstīm, jo mūsu eksperti ir profesionāli un pieprasīti starptautiskā līmenī. Latvijas eksperti sekmēs Moldovas Republikas Nacionālā personas datu aizsardzības centra kapacitātes celšanu, ievērojot noteiktos ES standartus un direktīvas. Projekta īstenošana ir vērtīga pieredze gan TM, gan Latvijai kopumā, jo tādējādi tiek iegūta starptautiska atzinība un novērtējums, kas tiks augsti novērtēts arī nākotnē. Latvija līdz šim jau ir pierādījusi, ka mūsu ekspertu zināšanas ir gana plašas, lai ar to palīdzību uzlabotu situāciju citās valstīs, sekmējot iestāžu un to darbinieku kapacitātes stiprināšanu, jo Latvijas ekspertu profesionālā pieeja, zināšanu bāze apmācību un treniņu programmu izstrādē, lekciju un apmācību nodrošināšanā pierāda, ka Latvijas eksperti ir novērtēti un pieprasīti dažādos projektos ne tikai Latvijā, bet arī ārvalstīs. Papildus tam Projekta īstenošanas laikā tiek veidoti arī starptautiskie kontakti un attiecības ar citu ES dalībvalstu pārstāvjiem, kuri īsteno projektus Moldovā, šādā veidā nodrošinot pieredzes, zināšanu, labās prakses un viedokļu apmaiņu arī ar citām ES dalībvalstīm un to pārstāvjiem. Projekta īstenošanas laikā tiks organizētas pieredzes apmaiņas vizītes uz Latviju un Vāciju, kā arī tiks nodibināti vērtīgi kontakti.

Projektam no Instrumenta piešķirtais kopējais finansējums attiecināmo izmaksu segšanai ir 999 911,32 EUR. Projekta līgumā noteikts avansa maksājums 487 761,62 EUR apmērā (plānots, ka Instruments pārskaitīs IRZ 2017. gada septembrī-oktobrī), starpposma maksājums 412 158,57 EUR (plānots, ka Instruments pārskaitīs IRZ 2018. gadā) apmērā un noslēguma maksājums 10 % no kopējām plānotajām Projekta izmaksām jeb 99 991,13 EUR apmērā (plānots, ka Instruments pārskaitīs IRZ 2020. gadā). Projekta jaunākajam sadarbības partnerim (TM) Projekta vadošais partneris (IRZ) 2017. gadā pārskaitīs daļu no EK saņemtā avansa maksājuma 40 354,74 EUR apmērā, plānotais starpposma maksājums 2018. gadā – 179 885,71 EUR un 2019. gadā – 77 577,54 EUR, savukārt noslēguma maksājumu 33 090,89 EUR apmērā IRZ pārskaitīs TM 2020. gadā pēc noslēguma maksājuma saņemšanas no Instrumenta.

TM kopējās plānotās izmaksas ir 330 908,88 EUR, savukārt IRZ kopējās plānotās izmaksas ir 669 002,44 EUR.

Kopējais nepieciešamais valsts budžeta finansējuma apmērs priekšfinansējuma nodrošināšanai ir 10 % no kopējām plānotajām TM izmaksām jeb 33 090,89 EUR.

|  |  |
| --- | --- |
|   | **Kopējais nepieciešamais finansējums, EUR** |
| **EK finansējums** | 330 909 |
| **Nacionālais līdzfinansējums (nacionālais finansējums)** | 0 |
| **Priekšfinansējums (nacionālais finansējums)** | 33 091 |
| **KOPĀ** | **364 000** |

Projektam nepieciešamais finansējums (EUR) pa finansējuma veidiem un sadalījumā pa gadiem:

|  |  |  |  |  |  |
| --- | --- | --- | --- | --- | --- |
|   | **2017** | **2018** | **2019** | **2020** | **KOPĀ** |
| **Avansa/noslēguma maksājums** | 40 355 | 179 886 | 77 577 | 33 091 | **330 909** |
| **Attiecināmie izdevumi (EK līdzfinansējums)** | 40 355 | 154 416 | 103 047 | 0 | **297 818** |
| **Attiecināmie izdevumi (nacionālais līdzfinansējums)** | 0 | 0 | 0 | 0 | **0** |
| **Attiecināmie izdevumi – priekšfinansējums (nacionālais finansējums)** | 0 | 23 557 | 9 534 | 0 | **33 091** |

Sekmīgai Projekta īstenošanai nepieciešamais valsts budžeta priekšfinansējums tiks pārdalīts no 74. resora "Gadskārtējā valsts budžeta izpildes procesā pārdalāmais finansējums" 80.00.00 programmas "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai". Pēc Projekta īstenošanas un attiecināmo izmaksu apstiprināšanas EK veiks noslēguma maksājumu Projekta vadošajam partnerim (IRZ) 99 991,13 EUR apmērā, kurš savukārt pārskaitīs TM 33 090,89 EUR. Saņemtais noslēguma maksājums 33 090,89 EUR apmērā tiks atmaksāts valsts budžetā, tādējādi nodrošinot līdzekļu ieskaitīšanu valsts pamatbudžeta ieņēmumos.

|  |  |  |  |  |  |
| --- | --- | --- | --- | --- | --- |
| **Ieņēmumu, izdevumu, finansēšanas, funkcijas klasifikācijas kods** | **Programmas/ apakšprogrammas nosaukums; klasifikācijas koda nosaukums** | **2017. gads** | **2018. gads** | **2019. gads** | **2020. gads** |
| **48.00.00** | **Tiesiskās un starpvalstu sadarbības pasākumu īstenošana** |   |   |   |  |
| **17000 - 21700** | **Resursi izdevumu segšanai** | **40 355** | **177 973** | **112 581** | **33 091** |
| 21300; 21400 | Ieņēmumi no maksas pakalpojumiem un citi pašu ieņēmumi  | 40 355 | 154 416 | 103 047 | 33 091 |
| **21700** | **Dotācija no vispārējiem ieņēmumiem** |  | **23 557** | **9534** |  |
| 21710 | Vispārējā kārtībā sadalāmā dotācija no vispārējiem ieņēmumiem |   | 23 557 | 9534 |  |
| **1000 - 9000** | **Izdevumi – kopā** |  |  |  |  |
| **1000 - 4000; 6000 - 7000** | **Uzturēšanas izdevumi** |  |  |  | **33 091** |
| **1000 - 2000** | **Kārtējie izdevumi** | **40 355** | **177 973** | **112 581** |  |
| 1000 | Atlīdzība  | 26 071 | 118 906 | 76 615 |  |
| 2000 | Preces un pakalpojumi | 14 284 | 59 067 | 35 966 |  |
| **3000; 6000** | **Subsīdijas, dotācijas un sociālie pabalsti** |  |  |  | **33 091** |
| 3000 | Subsīdijas un dotācijas |   |   |  | 33 091 |

**4. Turpmākā rīcība**

Tā kā dalība ārvalstu finanšu instrumentu projektos ir vērtīgs instruments ne tikai konkrētajai projektā iesaistītajai institūcijai, bet arī visas nozares attīstībai, iegūstot jaunu pieredzi, zināšanas un starptautiskus kontaktus, tad, lai nodrošinātu sekmīgu Projekta aktivitāšu pabeigšanu, nepieciešams:

1. Atļaut TM uzņemties papildu valsts budžeta ilgtermiņa saistības Projekta īstenošanai 364 000 EUR apmērā, tajā skaitā priekšfinansējumu 33 091 EUR, iekļaujot Projektu Tieslietu ministrijas Valsts budžeta ilgtermiņa saistību maksimāli pieļaujamā apjoma "Citas ilgtermiņa saistības" daļā.

2. Palielināt TM budžeta programmas 48.00.00 "Tiesiskās un starpvalstu sadarbības pasākumu īstenošana" maksimāli pieļaujamo izdevumu apjomu un attiecīgi dotāciju no vispārējiem ieņēmumiem, lai veiktu Latvijas valsts priekšfinansējumu 2018. gadam 23 557 EUR un 2019. gadam 9 534 EUR apmērā.

Tieslietu ministrs Dzintars Rasnačs

Iesniedzējs:

tieslietu ministrs Dzintars Rasnačs

Zvirgzda-Supe 67036848

*Arta.Zvirgzda-Supe@tm.gov.lv*

1. Eiropas kaimiņattiecību un partnerības instrumenta (ENPI) ietvaros finansējums bija pieejams līdz 2013. gadam. Laika posmam no 2014. gada līdz 2020. gadam finansējums pieejams Eiropas kaimiņattiecību instrumenta (ENI) ietvaros, aizstājot ENPI. [↑](#footnote-ref-1)
2. <http://eur-lex.europa.eu/legal-content/LV/TXT/HTML/?uri=CELEX:32006R1638&from=LV> [↑](#footnote-ref-2)